Objava zahtjeva za upis naziva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2020/C 208/08)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1) u roku od tri mjeseca od datuma ove objave.

JEDINSTVENI DOKUMENT

„Ceylon Cinnamon”

EU br.: PGI-LK-02298 – 5.3.2017.

ZOI ( ) ZOZP (X)

1. Naziv [ZOI-ja ili ZOZP-a]

„Ceylon Cinnamon”

2. Država članica ili treća zemlja

Šri Lanka

3. Opis poljoprivrednog ili prehrambenog proizvoda

3.1. Vrsta proizvoda

Razred 1.8. Ostali proizvodi navedeni na popisu u Prilogu I. Ugovoru (začini itd.) i razred 2.10. Eterična ulja.

3.2. Opis proizvoda na koji se odnosi naziv iz točke 1.

„Ceylon Cinnamon” naziv je biljnog proizvoda koji se najčešće konzumira kao začin. Proizvodi „Ceylon Cinnamon” proizvode se od drveta Cinnamomum zeylanicum Blume, koje potiče sa Šri Lanke (Cejlona).

Cimet „Ceylon Cinnamon” blago je slatkog okusa i citrusne arome s notom meda. Svjetlosmeđe je do blago crvenkaste boje, dok je mljeveni cimet zlatnožućkaste do smeđe boje.

Kora i lišće drveta Cinnamomum zeylanicum Blume sirovine su za proizvodnju cimeta „Ceylon Cinnamon”. Kora je osobito tanka, osjetljiva i meka, zbog čega su štapići lako lomljivi te imaju meku teksturu. Kora je svjetlosmeđe boje, slatka je okusa s dozom citrusa. Drvo ima udjel kumarina manji od 0,004 %, dok je udjel cinamaldehida između 8 % i 70 % hlapljivih ulja.

Cimet „Ceylon Cinnamon” postoji u nekoliko različitih oblika:

i. štapići:

oguljena unutrašnja kora stabljike zrelog cimeta najprije osušena na suncu (ne izravnom), namotana i spojena preklopima, šupljine ispunjene komadićima oguljenog cimeta duljine od oko 1 050mm ± oko 50 mm. Udjel vlage ne iznosi više od 15 %. Udjel hlapljivih ulja najmanje je 1 % na suhoj osnovi. Boje je od CC4 do CC9. Udjel cinamaldehida hlapljivih ulja je od 50 % do 70 %. Rok trajanja je od dvije do tri godine;

ii. narezani štapići:

narezani štapići proizvode se od štapića cimeta narezanih na potrebnu duljinu (20 mm ≤ 525 mm). Narezani štapići cimeta razvrstavaju se po promjeru, boji i opsegu promjena boje površine. Udjel vlage nije veći od 15 %. Udjel hlapljivih ulja jednak je ili manji od 1 % na suhoj osnovi. Udjel cinamaldehida hlapljivih ulja je od 50 % do 70 %. Boje je od CC4 do CC9. Rok trajanja je od dvije do tri godine;

iii. prah:

prah cimeta „Ceylon Cinnamon” smeđe je (CC10) do zlatnožućkaste boje (CC5); dobiva se od oguljene unutrašnje kore. Udjel hlapljivih ulja najmanje je 0,5 % na suhoj osnovi. Udjel cinamaldehida hlapljivih ulja je od 50 % do 70 %. Rok trajanja je od dvije do tri godine;

iv. ulje lista:

ulje cimeta „Ceylon Cinnamon” ekstrahira se destilacijom vodenom parom lista i grančica cimeta preostalih nakon berbe. Ulje može biti od izrazito bljedožute (CC1) do jantarne (CC7) boje. Udjel cinamaldehida je od 8 % do 40 % masenog udjela. Refraktometrijski indeks može biti od 1,527 do 1,540, a relativna gustoća od 1,034 do 1,54 na 28 °C. Rok trajanja je dvije godine;

v. ulje kore

ulje kore „Ceylon Cinnamon” ekstrahira se destilacijom cimetove kore. Udjel cinamaldehida ovoga proizvoda može biti od 30 % do 70 %, a boja od bljedožute (CC2) do jantarne (CC7). Udjel cinamaldehida je od 30 % do 50 % masenog udjela. Refraktometrijski indeks može biti od 1,555 do 1,580, a relativna gustoća od 1,01 do 1,03 na 28 °C. Rok trajanja je dvije godine.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

—

3.4. Posebni proizvodni postupci koji se moraju provesti na definiranom zemljopisnom području

Svi proizvodni postupci cimeta „Ceylon Cinnamon” provode se na određenom zemljopisnom području. To uključuje:

— razmnožavanje,

— uzgoj,

— upravljanje nasadom,

— berbu,

— preradu,

— razvrstavanje.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Štapići, narezani štapići i prah

— Nakon postupka rezanja i mljevenja proizvod se pakira u jutene/papirnate/pamučne/polietilenske vreće, u pakiranja od aluminijske folije za upotrebu u prehrambenoj industriji ili druga pakiranja za upotrebu u prehrambenoj industriji. Svako pakiranje mora biti zapečaćeno kako bi se spriječilo upijanje vlage.

— Kako bi se spriječila kemijska i mikrobiološka kontaminacija, potrebno ga je skladištiti na sobnoj temperaturi te u suhim i provjetrenim uvjetima.

— Vlaga: < 15 %, bez izravne izloženosti suncu.

Ulje kore i lista

Da bi se izbjegla prisutnost zraka, ulja kore i lista dostavljaju se u hermetički zatvorenim staklenim posudama ili metalnim posudama s epoksidnim premazom. Materijal posude ne smije mijenjati proizvod i mora ga štititi od izravnog sunčeva svjetla. Kupac i dobavljač mogu se dogovoriti o upotrebi ostalih posuda sve dok je ulje zaštićeno od izravnog Sunčeva svjetla.

3.6. Posebna pravila za označivanje proizvoda na koji se odnosi registrirani naziv

Proizvod je označen kao „Ceylon Cinnamon” kad ga se pakira za isporuku potrošaču. Na svakom pakiranju cimeta „Ceylon Cinnamon” mora biti naveden registracijski broj proizvođača.

Posebna obvezna pravila za označivanje praha štapića cimeta „Ceylon Cinnamon” (kao proizvoda namijenjenih prehrani ljudi) obuhvaćaju sljedeće:

— naziv, trgovački naziv ili naziv robne marke te adresu proizvođača ili pakiratelja,

— serijski ili kodni broj,

— neto težinu,

— kategoriju proizvoda (ako je primjenjivo),

— mjesto podrijetla – Šri Lanka.

4. Sažeta definicija zemljopisnog područja

Zemljopisno područje prostire se na čitavom otoku Šri Lanka, na području od 65 651 km2 na kojemu vladaju ujednačeni klimatski i agronomski uvjeti određeni karakterističnim monsunskim režimom od dva monsuna godišnje, koji za posljedicu ima oborinske režime, postojane režime sunčanih sati te postojane značajke tla i ostale agronomske značajke. Ti su uvjeti ograničeni na nadmorske visine od 10 m do 700 m iznad razine mora. Cimet koji se ne proizvodi na utvrđenim nadmorskim visinama i u skladu sa specifikacijama ne može se isporučivati kao „Ceylon Cinnamon”.

5. Povezanost sa zemljopisnim područjem

Zahtjev za registraciju cimeta „Ceylon Cinnamon” temelji se na kvalitetama, značajkama i ugledu proizvodâ.

5.1. Posebnosti zemljopisnog područja

Čimbenici povezani s okolišem

Zemljopisno područje odlikuje se posebnim topografskim i klimatskim uvjetima prikladnima za uzgoj cimeta „Ceylon Cinnamon”. Cimet „Ceylon Cinnamon” uzgaja se u različitim uvjetima, od semiaridnih uvjeta do uvjeta vlažne zone te na tlima od bijelog pijeska do ilovastog i lateritnog tla pa do šljunčanog tla Šri Lanke.

Temperature se u načelu kreću u rasponu od 25 °C do 32 °C. U tom području godišnje padne od 1 250 mm do 3 500 mm kiše. Šri Lanka ima dvije sezone monsuna, zbog čega se godišnje izmjene četiri sezone, te tropsku klimu s karakterističnim suhim i vlažnim dobima. Cimet „Ceylon Cinnamon” uzgaja se na čitavom otoku Šri Lanka na nadmorskim visinama od 10 m do 700 m iznad razine mora.

Ljudski čimbenici

Cimet „Ceylon Cinnamon” uzgaja se i prerađuje od pamtivijeka, što znači da se čitav postupak prerade temelji na godinama tradicije i prakse. Vještina i tehnika prenose se s koljena na koljeno unutar obitelji koje rade kao timovi.

Uzgoj cimeta „Ceylon Cinnamon” sastoji se od različitih koraka koji doprinose najboljoj mogućoj kvaliteti i prinosu.

— Ljude koji pripremaju štapiće naziva se „iskusnim guljačima” ili „tehničarima za cimet”. Guljač je taj koji odlučuje kada je idealno vrijeme za berbu. Kada razvoj biljke i vlažna klima zadovolje uvjete za proizvodnju proizvodâ „Ceylon Cinnamon” najveće kvalitete, guljači kreću u berbu te odvajaju unutrašnju koru koja se lako odvaja od jezgre drveta. Na taj se način osigurava očuvanje visoke razine ulja u kori.

— Berači su razvili vještine s pomoću kojih mogu prepoznati drveće koje je najpogodnije za rezanje, pri čemu koriste posebne alate. Ti alati, osobito keththa i sooruna koketha, omogućuju im da stabljike cimeta odrežu tako da se dobiju debljina i duljina utvrđene za štapiće „Ceylon Cinnamon”.

— Guljači s pomoću čeličnog strugača nježno i vješto ogule vanjsku koru kako ne bi oštetili unutrašnju koru. Koru se nakon toga temeljito istrlja mjedenom šipkom kako bi se odvojila od drvenaste stabljike.

— Guljači zamotanu unutrašnju koru ispune drugim komadićima kore kako bi izradili štapiće koji, kada ih se mjeri s pomoću štapa poznatog kao Pethi Kotuwa, moraju biti dugi 42 inča (106,68 cm).

— Nakon što su se štapići sušili 24 sata preša ih se i rukom mota kako bi se osigurao ujednačen promjer. Štapići se zatim razvrstavaju i drugi puta suše od šest do deset dana kako bi se postigao udjel vlage manji od 15 %. Štapići se suše na zraku na rastegnutom užetu ili na posebnim policama postavljenima blizu stropa kako bi se iskoristila dobra cirkulacija zraka.

— Štapiće „Ceylon Cinnamon” i narezane štapiće razvrstava se na temelju tradicionalnog šrilanskog sustava razvrstavanja prema kojemu ih se dijeli u klase: Alba, štapiće promjera oko 0,24 inča i krhke; Continental, promjera oko 0,63 inča (1,6 cm) i manje krhke, ali sa šest potklasa; Mexican, promjera manjeg od 0,75 inča (1,9 cm) – koji je glavni sastojak brojnih meksičkih jela, slatka, blaga okusa te nježnih citrusnih nota, te Hamburg, promjera manjeg od 1,3 inča (3,3 cm), čiji se štapići smatraju debljima i tamnijima od ostalih vrsta.

Tim se tehnikama omogućava protok ulja i vlage od kore drveta do unutrašnje kore te u cimet „Ceylon Cinnamon”. Time se povećava kvaliteta cimeta „Ceylon Cinnamon”, a osobito njegovih snažnih organoleptičkih svojstava.

Ugled

Zapisi o trgovanju cimetom „Ceylon Cinnamon” datiraju čak iz vremena starih Egipćana, Babilonaca, Arapa, Mlečana, Grka i Rimljana.

Arapi su kontrolirali trgovinu cimetom i tajili su izvor toga proizvoda kako bi osigurali monopol nad njim. Tek je u 13. stoljeću u arapskoj kronici pod nazivom Spomenik mjestima i povijest Božjih sluga utvrđeno mjesto proizvodnje tog vrijednog začina. U to se vrijeme smatralo da je cimet vredniji od zlata.

„Nema sumnje da je cimet ‚Ceylon Cinnamon’ najbolji na svijetu, prema vjerodostojnim zapisima slavljen od sredine četrnaestog stoljeća, i jedan je od rijetkih značajnih autohtonih proizvoda s toga otoka. Rimljanima je bio poznat preko arapskih karavana i za funtu tog aromatičnog začina plaćali su iznos istovjetan osam britanskih funti. Cejlon (koji De Barras naziva „majkom cimeta”) stoga je zbilja zaslužio ime ‚otok cimeta’”, (Ferguson, 1887.).

U izdanju enciklopedije Britannice iz 1911. navodi se da se cimet proizveden na drugim mjestima od iste vrste ne može mjeriti s onim „uzgojenim u Cejlonu”, napominjući da je „cimet ,Ceylon Cinnamon’ dobre kvalitete iznimno tanke glatke kore blago žućkasto-smeđe boje, iznimno ugodna mirisa i neobično slatkog, blagog i ugodnog aromatičnog okusa”.

U časopisu New Food Magazine 2019. objavljen je članak autorice Priyashanthe o cimetu „Ceylon Cinnamon”, u kojemu se ističu dobra kvaliteta i svojstva, s „posebnim naglaskom na to kakav je u odnosu na kineski cimet”.

Dokumentarni film o eteričnim uljima na Šri Lanki, Industrija eteričnih ulja na Šri Lanki, bavi se poviješću i slavom cimeta „Ceylon Cinnamon” i opisuje pozitivne značajke ulja. Koncept je osmislio Zavod za kemijsko i procesno inženjerstvo Sveučilišta Moratuwa na Šri Lanki te ga je 2014. producirao. Može ga se pogledati u tri dijela na poznatim internetskim stranicama za razmjenu videodatoteka.

Danas vrhunski restorani, smješteni, primjerice, u malezijskim tornjevima blizancima Petronas ili u Hong Kongu, nude poslijepodnevni čaj ili uštipke za doručak s cimetom „Ceylon Cinnamon”. Hoteli u Washingtonu u svome jelovniku za objed u sobi nude aromatični čaj bez kofeina „Ceylon Cinnamon”. Na internetskoj stranici iz 2020. Penzeys Spices nalaze se brojni recepti sa štapićima i prahom od cimeta „Ceylon Cinnamon”.

5.2. Posebnosti proizvoda

Cimet „Ceylon Cinnamon” proizvodi se od drveta Cinnamomum zeylanicum Blume. To je autohtona vrsta cimetova drveta koja se uzgaja na Šri Lanki.

Svi oblici cimeta „Ceylon Cinnamon” odlikuju se intenzivnom aromatičnosti, nježnim, blago slatkim okusom i citrusnom aromom s istančanom notom meda te sadržajem ulja (u štapićima, kori i prahu).

Kora drveta Cinnamomum zeylanicum Blume osobito je tanka, osjetljiva i meka, zbog čega su štapići lako lomljivi te imaju meku teksturu. Svjetlosmeđe je boje, sladak i ima dozu citrusa. Može je se usporediti s kineskim cimetom, koji je tamnije smeđe boje, debeo i tvrd te bezukusan.

Svi oblici cimeta „Ceylon Cinnamon” imaju srednje do niske razine cinamaldehida i zanemarive količine kumarina u usporedbi s kineskim cimetom, koji ima visoke udjele obje tvari.

5.3. Uzročno-posljedična povezanost zemljopisnog područja i posebne kvalitete, ugleda i drugih karakteristika proizvoda

Cimet „Ceylon Cinnamon” svoje kvalitete i značajke duguje okolišnim i ljudskim čimbenicima tradicionalnima za Šri Lanku. Osim toga, već stoljećima uživa ugled koji može zahvaliti neprekinutoj tradiciji načina proizvodnje.

Iznimno intenzivna aromatičnost i blago slatka aroma cimeta „Ceylon Cinnamon” vezuje se uz posebne topografske i klimatske uvjete (kombinacija razine oborina, nadmorske visine i temperature) zemljopisnog područja i lokalnih načina proizvodnje.

Posebna kemijska i organoleptička svojstva cimeta „Ceylon Cinnamon” povezana su sa sezonama berbe, koje ovise o jugozapadnom monsunu od svibnja do rujna i sjeveroistočnom monsunu od prosinca do veljače te tradicionalnom znanju o berbi, guljenju i sušenju cimeta i proizvodnji štapića.

Štapići se razvrstavaju prema promjeru i opsegu promjena boje površine. Klase nastale razvrstavanjem poznate su kao Alba, Continental, Mexican i Hamburg. Unutar svake od tih klasa postoje potklase. Razvrstavanje se ne temelji na boji. Zahvaljujući tradicionalnom znanju i vještinama proizvođača tijekom postupka razvrstavanja, štapići imaju određen fizički izgled jer ih se razvrstava prema promjeru i opsegu promjena boje površine.

Cimet „Ceylon Cinnamon” razlikuje se od kineskog cimeta po svojim snažnijim aromatskim svojstvima i slatkoći, što je posljedica klimatskih, agronomskih i botaničkih uvjeta na Šri Lanki. Kora je meka, nalik na papir i tanka. Cimet „Ceylon Cinnamon” prerađuje se i bolje oblikuje u štapiće, čime se jače ističu njegova organoleptička svojstva. Ta posebna obilježja osiguravaju finiju teksturu cimeta „Ceylon Cinnamon” te veću sposobnost zadržavanja tih svojstava nakon pakiranja, s rokom trajanja od dvije do tri godine zbog njegova visokog udjela vlage.

Upućivanje na objavu specifikacije

(članak 6. stavak 1. drugi podstavak ove Uredbe)

Potpuni tekst specifikacije proizvoda dostupan je na internetu preko sljedeće poveznice SLEDB-a: http://pureceyloncinnamon.srilankabusiness.com/index.html.

(1) SL L 343, 14.12.2012., str. 1.